
YHTEISTYÖASIAKIRJA SUOMEN EVANKELIS-LUTERILAISEN KIRKON JA ETELÄISEN AFRIKAN EVANKELIS-LUTERILAISEN KIRKON VÄLILLÄ
Suomen evankelis-luterilaisen kirkon (SELK) ja Eteläisen Afrikan evankelis-luterilaisen kirkon (ELCSA) keskinäisen yhteistyön historia kehittyi pitkälti Namibia-yhteyksien ohessa. Apartheidin aikainen kirkkomme toiminta erityisesti Kirkkojen maailmanneuvoston ja Luterilaisen maailmanliiton välityksellä antoi kirkollemme myös vaikuttajan roolin suhteessa valtiovaltaan ja yleiseen mielipiteeseen. Kirkkomme viralliset kannanotot ja toiminta (ml. järjestöt) avasivat monia ovia Etelä-Afrikkaan ja herättivät odotuksia kirkkoamme kohtaan sikäläisten kristittyjen parissa.

Aloite Suomen evankelis-luterilaisen kirkon ja Eteläisen Afrikan evankelis-luterilaisen kirkon välisestä sopimuksesta nousi esille arkkipiispa Jukka Paarman ensimmäisen Etelä-Afrikan vierailun yhteydessä vuonna 2006. Eteläisen Afrikan evankelis-luterilaisen kirkon kanssa valmisteltiin yhdessä aiesopimus vuonna 2008, joka allekirjoitettiin vuonna 2010. Varsinaisen sopimuksen jatkovalmistelussa käytettiin hyväksi Suomen evankelis-luterilaisen kirkon ja Namibian evankelis-luterilaisen kirkon välistä sopimusta. Sopimus viimeisteltiin kumppanuusneuvotteluissa lokakuussa 2011.

Kirkkohallitus esittää kirkon ulkoasiain neuvoston ehdotuksesta ja ulkoasiain osaston valmistelun pohjalta, että kirkolliskokous hyväksyisi oheisen kirkkojenvälisen sopimuksen. Eteläisen Afrikan evankelis-luterilainen kirkko aikoo omalta osaltaan hyväksyä yhteistyösopimuksen toukokuussa.

